Številka: 1301-17/2016/1

**VSEM UE REPUBLIKE SLOVENIJE**

Notranje organizacijske enote, pristojne za vojne invalide, vojne veterane in žrtve vojnega nasilja

Datum: 17. 10. 2016

**Zadeva: Zdravstveno varstvo vojnih veteranov po 1. 1. 2017**

Po vseh dosedanjih posegih v pravico do zdravstvenega varstva vojnih veteranov se navedena pravica z letom 2017 ponovno zagotavlja v polnem obsegu, in sicer ob izpolnjevanju predpisanih splošnih pogojev po Zakonu o vojnih veteranih. To je uveljavljen status vojnega veterana po zakonu in dopolnjena starost 55 let (pred dopolnjeno starostjo 55 let pa le v primeru ugotovljene trajne popolne izgube delovne zmožnosti).

Zakon o spremembah zakona o vojnih veteranih (Uradni list RS, št. 32/14) je v 3. členu namreč določil, da se vojnemu veteranu, ki mu je na podlagi 231. člena Zakona za uravnoteženje javnih financ (Uradni list RS, št. 40/12, 96/12 – ZPIZ-2, 104/12 – ZIPRS1314, 105/12, 25/13 – odločba US, 46/13 – ZIPRS1314-A, 47/13 – ZOPRZUJF, 56/13 – ZŠtip-1, 63/13 – ZOsn-I, 63/13 – ZJAKRS-A, 99/13 – ZUPJS-C, 99/13 – ZSVarPre-C in 101/13 – ZIPRS1415) zaradi preseganja osnove za veteranski dodatek s 1. januarjem 2013 prenehala pravica do plačila zdravstvenih storitev v višini razlike do polne vrednosti storitev, zagotovljenih v okviru obveznega zavarovanja, z dnem uporabe spremembe 15. člena zakona ta pravica ponovno prizna. O ponovnem priznanju pravice do zdravstvenega varstva vojnemu veteranu iz prejšnjega odstavka odloči pristojna upravna enota v postopku, uvedenem po uradni dolžnosti (drugi odstavek 3. člena zakona).

Zaradi ukrepa po ZUJF je bilo po podatkih aplikacije Kurir iz baze upravičencev do dopolnilnega zdravstvenega zavarovanja na dan 1. 1. 2013 skupaj odjavljenih 40.638 vojnih veteranov. Glede na to, da upravne enote razpolagate z »bazami podatkov o odjavljenih po ZUJF«, torej s seznami vojnih veteranov, ki jim je zaradi preseganja osnove za veteranski dodatek s 1. 1. 2013 prenehala pravica do zdravstvenega varstva, boste pristojne upravne enote o ponovnem priznanju pravice do zdravstvenega varstva od 1. januarja 2017 dalje v navedenih primerih odločile v postopku, uvedenem po uradni dolžnosti.

O ponovnem priznanju pravice do zdravstvenega varstva vojnim veteranom, ki so to pravico leta 2013 zaradi preseganja premoženjskega cenzusa za priznanje veteranskega dodatka izgubili, boste od 1. 1. 2017 dalje po uradni dolžnosti odločali tako v primeru vojnih veteranov, ki so to pravico v letu 2016 ponovno uveljavili v skladu s 75. členom ZIPRS1617 kot tudi v primeru vojnih veteranov, ki navedene pravice v letu 2016 niso uveljavili (ker so npr. bili še zaposleni) in zdravstvenega varstva po predpisih o vojnih veteranih v letu 2016 niso uživali.

O priznanju pravice do zdravstvenega varstva vojnemu veteranu po 1. 1. 2017 bo po našem mnenju potrebno ponovno odločati v postopku, uvedenem na zahtevo stranke, le v primerih, ko je vojni veteran to pravico (prvič) uveljavil v letu 2016 v skladu s 75. členom ZIPRS1617 in mu je pravica na podlagi izdane prvostopne odločbe s koncem leta 2016, torej s 31. 12. 2016 prenehala. Določba 75. člena ZIPRS1617 je namreč uredila pravico do zdravstvenega varstva vojnih veteranov le za leto 2016, za priznanje navedene pravice po 1. 1. 2017 pa bo stranka morala ponovno vložiti ustrezno zahtevo v skladu s 25. členom Zakona o vojnih veteranih.

S tem v zvezi vam predlagamo, da navedene upravičence na ustrezen način obvestite oziroma pozovete, da pred 1. 1. 2017 vložijo ustrezno zahtevo za priznanje pravice zdravstvenega varstva po Zakonu o vojnih veteranih.

**Ne glede na to, ali gre za postopke po uradni dolžnosti ali za postopke na zahtevo strank, predlagamo, da s 1. januarjem 2017 upravne enote ne odjavljate iz zavarovanja vojnih veteranov, ki se jim navedena pravica v letu 2016 že zagotavlja, bodisi na podlagi osnovnega Zakona o vojnih veteranih (in so torej navedeno pravico obdržali tudi na podlagi ZUJF-a) oziroma so to pravico ponovno (ali prvič) uveljavili na podlagi 75. člena ZIPRS1617.**

V vseh navedenih primerih pa je potrebno voditi upravne postopke ter o pravici do zdravstvenega varstva upravičencem odločati tako, da bo o priznanju in izvajanje navedene pravice od 1. 1. 2017 dalje izdan ustrezen upravni akt oziroma bo o priznanju navedene pravice obstajal zakonit izvršilni naslov (odločba izdana v upravnem postopku oziroma odločba v obliki uradnega zaznamka po 218. členu Zakona o splošnem upravnem postopku), po Zakonu o vojnih veteranih.

Predlagamo tudi, da upravne enote ne zavračate zahtevkov za priznanje pravice do zdravstvenega varstva od 1. 1. 2017 dalje, vloženih pred navedenim datumom kot prezgodaj vloženih. Vsekakor pa se bo pravica do zdravstvenega varstva ob izpolnjevanju predpisanih zakonskih pogojev za priznanje navedene pravice lahko zagotavljala šele od 1. 1. 2017 dalje.

Ocenjujemo, da bo zagotovitev pravice do zdravstvenega varstva vojnim veteranom ob izpolnjevanju predpisanih zakonskih pogojev pomenila bistveno povečanje števila vojnih veteranov s priznano pravico do zdravstvenega varstva ter s tem povezanim večjim številom vodenih in izpeljanih upravnih postopkov na prvi stopnji. Slednje ponovno znatno povečuje obseg vašega dela, ko gre za izvajanje pravice do zdravstvenega varstva, in sicer vse do končne uvrstitve upravičenca na seznam posamezne zdravstvene zavarovalnice.

Zdravstvene zavarovalnice pa ob tem ponovno prosimo, da so glede zavarovancev, pod skupnim nazivom »vojni upravičenci«, ki jim pripada plačilo premije iz proračuna RS, tudi nadalje v kontaktu s pristojnimi upravnimi enotami. Plačnik premije oziroma pristojna upravna enota mora biti obveščena o morebitni menjavi zavarovalnice ali drugi okoliščini, ki bi vplivala na izvajanje pravice. V skupnem interesu je, da so seznami zavarovancev pri zavarovalnici identični s seznami upravičencev do zdravstvenega varstva pri upravni enoti, saj so namreč točni in ažurni seznami upravičencev pri upravni enoti relevantni za seznam zavarovancev pri posamezni zavarovalnici in izdajo ustreznega računa na njegovi podlagi.

Veteranska društva pa naprošamo, da svoje člane s priznanim statusom vojnega veterana, seznanijo z gornjimi navedbami. Posebej še izpostavljamo, da vojni veterani, ki si sami plačujejo premijo dopolnilnega zdravstvenega zavarovanja in bodo od 1. 1. 2017 dalje upravičeni do pravice zdravstvenega varstva po Zakonu o vojnih veteranih, naj ne prekinejo s plačevanjem premije dopolnilnega zdravstvenega zavarovanja. Poudarjamo, da je samo ustrezen izvršilni naslov lahko podlaga za realizacijo pravice do zdravstvenega varstva s plačilom premije dopolnilnega zdravstvenega zavarovanja iz Proračuna RS! Že vplačane premije bodo namreč vrnjene na osebni račun upravičenca, in sicer v skladu z izdanim upravnim aktom.

Pristojne javne uslužbenke in javne uslužbence upravnih enot prosimo, da morebitna druga vprašanja, na katera v tem dopisu nismo odgovorili, objavite na »Izmenjavi izkušenj«, kjer boste prejeli naše odgovore.

S spoštovanjem in lepo pozdravljeni.

Pripravila:

Jelka Janež Tavčar, univ. dipl. prav.

Dragica BAC

GENERALNA DIREKTORICA

Vročiti: naslovnikom, po elektronski pošti na:

SVN\_UPRAVNE\_ENOTE

V vednost, poslano po elektronski pošti:

Ministrstvo za javno upravo, Služba za upravne enote, Tržaška cesta 21, 1000 Ljubljana, mju@gov.si

Comland, d.o.o., Litostrojska 58c, Ljubljana, g. Damjan Beguš, ga. Kristina Bucik Mlakar, info@comland.si

Zveza društev General Maister

zvezadgm@siol.net

Društvo za negovanje rodoljubnih tradicij TIGR Primorske

drustvo.tigr@siol.net

Zveza združenj borcev za vrednote NOB Slovenije

zzbnob@siol.net

Zveza veteranov vojne za Slovenijo

zveza@zvvs.si

Zveza policijskih veteranskih društev Sever

info@zdruzenje-sever.si

Zveza društev in klubov MORiS

vitoivanc.moris@gmail.com

Združenje za vrednote slovenske osamosvojitve

info@vso.si

**Triglav, Zdravstvena zavarovalnica, d.d**. Pristaniška ulica 10, 6000 Koper

sebastjan.svab@zdravstvena.net

**Vzajemna, d.v.z.**

Vošnjakova 2, 1000 Ljubljana

katarina.jevsnik@vzajemna.si

**Adriatic Slovenica d.d.**

Zdravstvena zavarovanja

Ljubljanska cesta 3a, 6503 Koper

erika.markezic@adriatic.si